নরেন্দ্র মোদী
নরেন্দ্র দামোদরদাস মোদী (; , জন্ম ১৭ই সেপ্টেম্বর, ১৯৫০) ভারতের পঞ্চদশ প্রধানমন্ত্রী। এই রাজনীতিবিদ ২০১৪ খ্রিষ্টাব্দে অনুষ্ঠিত ষোড়শ সাধারণ নির্বাচনে ভারতীয় জনতা পার্টিকে নেতৃত্ব প্রদানের মাধ্যমে বহুমতের দ্বারা জয়লাভ লাভ করেন এবং ২৬শে মে ভারতের পঞ্চদশ প্রধানমন্ত্রী হিসেবে শপথ গ্রহণ করেন। এর আগে তিনি গুজরাটের চতুর্দশ মুখ্যমন্ত্রী পদে অধিষ্ঠিত ছিলেন।
ভারতীয় প্রজাতন্ত্রের ইতিহাস
১৯৫২ সালে সংবিধানের অধীনে ভারতে প্রথম সাধারণ নির্বাচন অনুষ্ঠিত হয়। এই নির্বাচনে ৬০ শতাংশেরও বেশি ভোট পড়েছিল। ভারতীয় জাতীয় কংগ্রেস এই নির্বাচনে সংখ্যাগরিষ্ঠতা অর্জন করে। জওহরলাল নেহেরু দ্বিতীয়বারের জন্য প্রধানমন্ত্রী হন। রাষ্ট্রপতি রাজেন্দ্র প্রসাদও সংসদের নির্বাচক মণ্ডলীর দ্বারা দ্বিতীয়বার ভারতের রাষ্ট্রপতি নির্বাচিত হন।
১৯৫৭ ও ১৯৬২ সালের নির্বাচনেও প্রধানমন্ত্রী নেহেরুর নেতৃত্বে কংগ্রেস সংখ্যাগরিষ্ঠ দল হিসেবে জয়লাভ করেছিল। এই সময়ে হিন্দু সমাজে নারীর আইনি অধিকার বৃদ্ধি এবং বর্ণাশ্রম ও অস্পৃশ্যতা দূরীকরণে ভারতীয় সংসদে একাধিক সমাজ সংস্কার-মূলক বিল পাস হয়। নেহেরু ভারতীয় শিশুদের প্রাথমিক শিক্ষা পূর্ণ করানোর পক্ষপাতী ছিলেন। তাঁর শাসনকালে সারা দেশে কয়েক হাজার স্কুল, কলেজ ও ইন্ডিয়ান ইনস্টিটিউট অফ টেকনোলজির মতো উচ্চশিক্ষা প্রতিষ্ঠানগুলি স্থাপিত হয়। নেহেরু ভারতে সমাজতান্ত্রিক ধাঁচে অর্থব্যবস্থা প্রবর্তনের পক্ষপাতী ছিলেন। কৃষকদের করমুক্ত রাখা, কায়শ্রমজীবীদের ন্যূনতম মজুরি ও সুযোগসুবিধা প্রদান এবং ইস্পাত, বিমান, জাহাজ, বিদ্যুৎ ও খনিশিল্পের মতো ভারী শিল্পগুলির রাষ্ট্রায়ত্ত্বকরণের পক্ষে ছিলেন নেহেরু। তাঁর আমলে প্রধান প্রধান জলাধার, সেচখাল, রাস্তা, তাপ ও জলবিদ্যুৎ প্রকল্পগুলি চালু হয়েছিল।